અલબત્ત, શાયરની વાત અને પરિમલની હકીકતમાં પણ ફેર તો હતો જ. આંસમા અને જમીં બદલાઈ ગયા હતા. આંસમા અમેરિકાનું હતું, તો જમીં પણ ભારતની ન હતી. તેને લાગતું હતું ભારતમાં નારી છે એ જ નારી અમેરિકામાં ચિનગારી થઈ જાય છે. પરિમલ નોકરી પરથી અમેરિકામાં આવે ત્યારે જાતે ચા બનાવી લેતો અને હવે નિવૃત્ત છે એટલે જાતે ચા બનાવવાની પ્રવૃત્તિ કરી લે છે. પરિમલ જાતે જ ચા બનાવી લે એટલું જ નહીં, ચા બનાવી અને પીધા પછી એ કપ-રકાબી જાતે જ સાફ પણ કરી નાંખે. ભારતમાં એણે કદી વિચાર્યું પણ ન હતું કે એક દિવસ એવો આવશે કે ચાના પ્યાલા-રકાબી પણ ધોવા પડશે ! વિધુર ન હોવા છતાં.